**Leksiýa 1. Ulagyñ döwlet ähmiýeti.**

3.1. Döwletiñ ösüşinde ulagyñ ähmiýeti.

3.2**.** Ulag ulgamyñ durmuş-ykdysady esaslary.

3.3.Ulagy ösdürmek we onuñ netijeliligini ýokarlandyrmak meselesi.

3.1.Islendik ýurduñ ösüşinde ulagyñ ähmiýeti örän ulydyr. Ulag ähli halklaryñ ösüşinde hemişede wajyp rol oýnap geldi. Häzirki wagtda bolsa onuñ ähmiýeti çensiz-çaksyz artdy. Häzir islendik ýurduñ ösüşini kuwwatly ulag ulgamy bolmasa göz öñüne getirmek mümkin hem däl. Ulag ulgamyň döwlet ähmiýeti ykdysady, syýasy, durmuş, medeni we goranmak işlerde aýdyň görünýär.

*Ulag ulgamyñ ykdysady ähmiýeti*, bir tarapdan, onuñ islendik önümçilik gatnaşykda organiki zynjyr bolup durýanlygy hem-de zähmet bölünişige, ýöriteleşişe, kärhanalaryñ özara gatnaşygyna maddy esas bolup hyzmat edýänligi bilen baglanyşykly. Ulag çig maly, ýangyjy we önümi öndürilýän ýerinden sarp edijä ýetirmekde hiç bir zat bilen çalşyp bolmajak ähmiýete eýedir. Umuman, ulaga ýurduñ gan-damar ulgamy hökmünde seretmek bolar. Öndüriji güýçleriñ bir bölegi bolmak bilen ol önümçiligi rejeli ýerleşdirmegiñ we zähmet öndürijiligi ýokarlandyrmagyň şerti bolup durýar. Ulagsyz täze etrap döretmek, tebigy baýlygy özleşdirmek mümkin däl. Täze özleşdirilýän etrabyñ, çäk-önümçilk toplumyñ döremeginde ulag sözüñ doly manysynda öñbaşçy bolup çykyş edýär. Mundan başgada, ulag ykdysady taýdan ýurtlaryñ ýakynlaşmagyna, şeýle hem, halkara söwda üçin bahasyna ýetip bolmajak esas bolup durýar. Başga bir tarapdan, ulagyñ özi hem halk hojalygyñ iri pudagydyr. Ulag ulgama döwletiñ umumy fondunyñ takmynan 13%, işleýän işçi-gullukçylaryñ 9% degişli. Mundan başgada senagat pudagyñ käbiri bölekleýin ýa-da dolylygyna ulag ulgam üçin işleýär. Birinji topar senagat pudaklara ýangyç, energetika, metallurgiýa, tokaý, sement senagaty, ikinji topar senagat pudaklara bolsa lokomotiw we wagon, gämi, awtomobil, uçar gurluşyk we beýl. degişli.

*Ulag ulgamyñ syýasy ähmiýeti* onuñ sebitleri, welaýatlary, etraplary, obalary bir bütewilige birleşdirip bilijilik ukyby bilen baglanyşykly. Ulag ulgamyñ kömegi bilen dünýä halklaryñ, döwletleriñ arasynda maddy we ruhy gymmatlygyñ alyş-çalşygy bolup geçýär. Häzirki zaman ulag ulgamy halkara gatnaşygy ýola goýmakda giñden ulanylýar. Bu, esasan hem, tebigy betbagtçylygyñ (ýer titremeäniñ, wulkan atylmanyñ, suw almanyñ, hasylsyzlygyñ we beýl.) bolýan wagtynda has hem aýdyñ görünýär.

*Ulag ulgamyñ durmuş ähmiýeti,*ilkinji nobatda, adamlaryñ zähmet hem-de durmuş gatnawyny üpjün etmek, ulagyñ kömegi bilen fiziki zähmeti ýeñilleşdirmek bilen baglanyşykly. Ol önümçilikde (durmuşda) bir ýerden başga ýere uly göwrümli ýük geçirilende aýdyň görünýär. Ulag ulgamy adamzada diñe ýakyndaky däl, uzakda ýerleşýän sagaldyş merkeziň hyzmatyndan peýdalanmaga mümkinçilik döredip, saglygy dikeltmäge ýardam edýär. Ol adamlaryň kurorda, iri şäherde ýerleşýän medisina merkeze barmagyny, lukmany, hünärmeni zerur bolan islendik ýere eltmegi mümkin edýär. Ulag syýahatçy gatnatmakda uly iş bitirýär.

*Ulag ulgamyñ medeni ähmiýeti*örän uly hem-de köp görnüşlidir. Ilkinji nobatda ol adamlaryñ aragatnaşykda bolmagyny üpjün edýär hem-de estetiki (gözellik) talabyñ kanagatlanmagyna ýardam berýär. Ulag ulgamy çaphana önümleriñ (gazet, žurnal, kitap), kinofilmiñ, skulptura we çeperçilik işiñ şähere hem-de ilatly nokada ýetirmegi amala aşyrýar. Ulag ulgamy iri dünýä medeni merkezlerdäki muzeýde, kitaphanada, teatrda, arhitektura ýadygärlikde jemlenen intellektual hazynany görmek mümkinçiligi döredýär. Medeniýetiñ ösüşine adamlaryñ, sazandalaryñ, suratkeşleriñ, ýazyjylaryñ, alymlaryñ arasyndaky gatnaşyk kuwwatly täsir edýär. Ol aragatnaşyk bolsa ulag we aragatnaşyk serişdeleriñ üsti bilen amala aşyrylýar.

*Ulag ulgamyñ goranmak ähmiýeti*hemişede aýratyn nygtalyp gelindi. Ulag serişdä ähli döwürde döwletiñ goranmak ukybynyñ esasy faktory hökmünde garalypdyr. Kämil we çalt hereket edýän ulag serişdelere eýelik edýän goşunyñ san taýdan az bolsada has güýçli bolanlygy taryhdan bellidir. Häzirki zaman ulag serişdeleriñ bolsa goranmak ähmiýeti has hem ulydyr.

3.2.Çägi boýynça uly ýurtlarda ulagyň ähmiýeti has aýdyň görünýär. Ösýän ykdysadyýetiň, artýan ilatyň we beýleki köp sanly sebäpleriň täsirinden ulag ulgamy halk hojalygyň özbaşdak pudagy hökmünde yzygider ösdürilmeli hem-de kämilleşdiririlmeli. Bu täze emele gelen şertler ulag ulgamy dolandyrmagyň dürli dereje basgançagynda ukyply injener-tehniki hem-de ýolbaşçy düzüm üçin ýaş hünärmen taýýarlamak, işläp ýörenleri bolsa täzeden taýýarlamak meseläni durmuşy zerurlyk hökmünde orta çykarýar.

Sözüň giň manysynda häzirki zaman ulagy – bu iri we çylşyrymly toplum bolup, baş ulaglar diýlip atlandyrylýan dürli ulag görnüşiň özbaşdak pudagy görnüşinde, şeýle hem, şäher we senagat ulagy hökmünde halk hojalygyň çäginde hereket edýär. Hojalyk özbaşdaklygyna garamazdan ähli ulag görnüşi belli bir derejede özara garaşlylykda bolýar. Bu göniden-göni daşama işine, ahyrky netijede bolsa işiň tehniki-ykdysady netijesine täsir edýär. Ulag ulgamy üçin hünärmeniň taýýarlanyşy elmydama her bir ulag görnüşiň aýratynlygy göz öňünde tutulyp, degişli ulag ministrlikleriň tabynlygynda bolan okuw jaýlarda aýratynlykda alnyp baryldy. Şu ýol bilen demir ýol, deňiz, derýa, awtomobil, howa ulagyň injenerleri peýda boldy. Her bir ulag görnüşiň çäginde tehnikanyň we tehnologiýanyň ösüşi, gitdigiçe çylşyrymlaşmagy hünärmen taýýarlamakda has inçe ýöriteleşmegi ýüze çykardy.

Häzirki wagtda islendik ulag görnüşe şu talaplar bildirilýär:

* ykdysadyýetiň we ilatyñ gatnawa bolan talabyny doly, öz wagtynda kanagatlandyrmak;
* işiñ mümkin bolan has ýokary tygşytlylygyny üpjün etmek, daşamanyň özüne düşýän gymmatyny aşaklatmak;
* serişdeleriñ aýlanyşygyny çaltlandyrmak maksady bilen ýük eltme wagty gysgaltmak, ýolagçy gatnawy çaltlandyrmak;
* daşama işe täsir edip biljek şerte (ýyl möwsüme, gije-gündize, howa şerte) seretmezden meýilnama boýynça ýük hem-de ýolagçy ugratma we eltme yzygiderligi saklamak;
* ýol ugrunda, münülýän-düşülýän ýerde ýolagçynyň rahatlyk derejesini ýokarlandyrmak;
* daşalýan ýük göwrümi we hil taýdan doly tükelligi kepillendirmek;
* adamlaryñ hem-de ulag serişdeleriñ hereket howpsuzlygyny üpjün etmek;
* biosferanyñ ulag taýdan hapalanmagynyñ öñüni almak.

Ulag ulgama halk hojalygyň iri we wajyp pudagy; adamzat zähmetiniň sarp edilýän iri çägi; iň täze ylmy-tehniki gazananlaryň ulanylýan pudagy; guramaçylyk gurluşyň ähli derejesine degişli bolan ulag bölümlerde özara ýakyn baglanyşygyň bolup geçýän ägirt uly hereketli ulgamy hökmünde seredilýär.

3.3. Ulag ulgamda ýüze çykýan kemçilikleri düzetmegiñ şu iki ýoly bar:

1. zahmet, tehnologik we guramaçylyk gurluşyñ ähli bölüminde tertip-düzgüni berkitmek;
2. ylmy-tehniki özgerişi çaltlandyrmak.

Daşama işiñ ähli tapgyrynda talaby güýçlendirmän tertip-düzgüniñ derejesini ýokarlandyrmak mümkin däl. Daşama işe gatnaşýanlaryň her biri öz wezipe borjyny, hereket edýän düzgüni we oňa goşulan goşundylary ýerine ýetirmäge, işçi we injener-tehniki düzüm öz hünär taýýarlygyny kämilleşdirip durmaga borçlydyr. Ulag ulgamy kämilleşdirmek boýunça çylşyrymly hem-de gymmata düşýän işi ýerine ýetirmekde meýilnama düzmegiň uly ähmiýeti bar. Halk hojalygyñ islendik pudagynyñ ösüşini ylmy taýdan meýilleşdirimek kyn hem-de çylşyrymlydyr. Ulag ulgamy üçin takyk meýilnama düzmek has hem kyn bolýar. Sebäbi onuñ gurluşy we işleýşi diñe bir içki meseleler bilen kesgitlenmän, daşama bolan talaby ýerine ýtirmek bilen ulag halk hojalygyñ dürli pudaklarynyñ ösüş derejesine hem baglydyr.

Häzirki zaman şertinde ulag ulgamda ylmy-tehniki özgerişi çaltlandyrmak – maýa goýum talap edýän köp ugurly, çylşyrymly meseledir. Ol hökman ýerine ýetirilmeli meseledir, sebäbi jemgyýetiň ähli talabyny kanagatlandyryp biljek ulag ulgamy döretmegiň başga ýoly ýok. Her bir ulag görnüşi boýunça onuň ykdysady, durmuş we tehniki ösüşini çaklamagyň 15-20 ýyla niýetlenen meýilnamasy işlenip düzülýär. Ýurdyñ ulag ulgamynyñ täzeden enjamlaşdyrylyşy ylmyñ we tehnikanyñ iñ soñky gazananlaryna esaslanmalydyr. Ulag ulgamy ýokary hereketli ulgam bolmak bilen hemişede ylmyñ ýeten derejesini we açyşlaryny özünde ilkinji bolup ornaşdyrýan pudaklaryñ biri bolup gelýär. Mundan başgada, ol şu wagta çenli ylmy talap ediji, buýrujy, ylmy ösdürmäge höwes dörediji bolup geldi. Ulag ulgama degişli bolmadyk ylmy barlag ugry görkezmek gaty kyndyr. Şoña göräde ulag ulgamy ösdürmegi ylmyñ we tehnikanyñ soñky, hemişe täzelenip duran gazananlaryny peýdalanmak bilen alyp barmalydygyna şek-şübhe bolup bilmez. XX asyryñ ylmy adamzady ägirt uly açyşlary bilen baýlaşdyrdy. Ilkinji nobatda ulag ulgamy üçin kibernetikanyñ we EHM-ñ ähmiýetini aýratyn nygtamak gerek. Kibernetika adamzadyň ösüşi bilen göni bagly bolsada, ol özbaşdak ylym hökmünde geçen asyryň birinji we ikinji ýarymynyñ çäginde ýüze çýkdy. Kibernetikanyñ ylym hökmünde emele gelmegi esasan hem hereket baradaky kanunlaryñ, barlaglaryñ esasynda mümkin boldy. Hereket bolsa ulag serişdä esas bolup durýar. Häzirki zaman durmuşy adamzadyñ ähli işinde ylmyñ we tehnikanyñ güýçli depgini bilen häsiýetlenýär. Ylmy-tehniki öwrülişik diýlip atlandyrylan bu proses, *bir tarapdan,* ulag ulgamyñ ösüşiniñ amatly ýolyny tapmak üçin matematiki usullar we iñ täze serişde bilen üpjün edip ýeñilleşdirýän bolsa, *ikinji tarapdan,* ulag ulgamy hem öz içine almak bilen, halk hojalygyñ ähli pudagynda tehnikanyñ we tehnologiýanyñ çalt täzelenip durmagyny kesgitleýär. Meselem, uçar, dikuçar we paraşýut baradaky Leonardo da Winçiniñ pikiri takmynan 400-500 ýyldan, fotografiýa – 112 ýyldan, telefon – 56 ýyldan, radio – 35 ýyldan, telewideniýe – 12-14 ýyldan, lazer - 9 ýyldan, tranzistor – 3-5 ýyldan, gün batareýasy – 2 ýyldan durmuşa ornaşýar. Häzirki döwürde ol has hem çalt bolup geçýär. Netijede, tehnikanyñ, tehnologiýanyñ we önümçiligiñ özüniñ görnüş taýdan könelişmegi bolup geçýär; täzeden hünärmen taýýarlamak zerurlygy ýüze çykýar; hünär sanawy artýar; enjamlaşdyrmak üçin pul, maddy we zähmet çykdajynyñ göwrümi artýar. Şular ýaly şertde ulag ulgamy ösdürmegiñ tehniki syýasatyny diñe çuň meýilleşdirmek esasynda emele getirip bolar. Onuñ üçin ylmyñ we tehnikanyñ taryhyny, häzirki zaman ösüş depgini we ýeten derejesini bilmegimiz gerek, şeýle hem, ulag ulgamy tehniki we tehnologik taýdan kämilleşdirmegiñ, guramagyñ we dolandyrmagyñ esaslandyrylan ugryny işläp düzmegi gazanmak zerur. Ylmyñ we ulag ulgamyñ özara baglanyşygy ulag ulgamy üçin ýokary derejeli hünärmen taýýarlamagyñ nähili derejede wajypdygyny görkezýär. Şu maksat bilen ýokary okuw jaý tory döretmek, täzeden ýolbaşçy işgär we hünärmen taýýarlamak, derejesini ýokarlandyrmak boýunça uly işler alnyp barylmalydyr.